Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2021/C 231/07)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„Aceto Balsamico di Modena“

EÚ č.: PGI-IT-0430-AM01 – 23. 11. 2018

CHOP ( ) CHZO (X)

1. Skupina žiadateľov a oprávnený záujem

Consorzio Tutela Aceto Balsamico di Modena Via Ganaceto 134, 41121 Modena, Taliansko Tel. +39 059208621 Email: segreteria@consorziobalsamico.it

Združenie Consorzio Tutela Aceto Balsamico di Modena je oprávnené predložiť žiadosť o zmenu podľa článku 13 ods. 1 vyhlášky ministerstva poľnohospodárstva, potravinárstva a lesného hospodárstva č. 12511 zo 14. októbra 2013.

2. Členský štát alebo tretia krajina

Taliansko

3. Položky v špecifikácii, ktorých sa zmena týka

☐ Názov výrobku

☒ Opis výrobku

☐ Zemepisná oblasť

☒ Dôkaz o pôvode

☒ Spôsob výroby

☐ Súvislosť

☒ Označovanie

☒ Iné [balenie]

4. Typ zmeny (zmien)

☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012.

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

5.1. Opis výrobku

— Bod 4.2 zhrnutia a bod 3.2 jednotného dokumentu

Dopĺňa sa tento prvý odsek:

„Aceto Balsamico di Modena“ je ocot, ktorý sa vyrába v súlade s týmito ustanoveniami a ktorý má ďalej uvedené vlastnosti.

Účelom tejto zmeny znenia je špecifikovať druh výrobku, na ktorý odkazuje označenie.

— Bod 4.2 zhrnutia a bod 3.2 jednotného dokumentu — vôňa: stála, jemná a mierne octová s prípadnými drevitými znakmi, — chuť: sladkokyslá, vyvážená.

sa zmenili takto:

— vôňa: charakteristická, dlhotrvajúca, intenzívna a jemná, príjemne kyslá, s prípadnými drevitými znakmi,

— chuť: sladko-kyslá, vyvážená, príjemná a charakteristická.

Účelom tejto zmeny je zosúladiť opis výrobku uvedený v zhrnutí s opisom v špecifikácii výrobku. Ide preto o zmenu znenia, v dôsledku ktorej nedochádza k žiadnej zmene vlastností týkajúcich sa vône alebo chuti výrobku „Aceto Balsamico di Modena“.

— Článok 2 prvý odsek piata zarážka špecifikácie výrobku hustota pri 20 °C: minimálne 1,06 v prípade vyzretého výrobku,

sa nahrádza takto:

hustota pri 20 °C: minimálne 1,06 v prípade vyzretého výrobku, minimálne 1,15 v prípade výrobku, ktorý dozrieval.

Vysoká hustota je spolu s dozrievaním pre spotrebiteľov veľmi dôležitým faktorom kvality. Cieľom tejto zmeny je podporiť výrobu produktov s vysokou „vnímanou kvalitou“, ktorú spotrebitelia v tejto kategórii hľadajú; vďaka obdobiu dozrievania minimálne tri roky sa tieto výrobky z hľadiska ceny jasne odlišujú od výrobku označeného „affinato“, ktorý vyzrieva v drevených nádobách kratšie ako tri roky.

Táto zmena sa týka aj bodu 4.2 zhrnutia a bodu 3.2 jednotného dokumentu.

— Článok 2 prvý odsek ôsma zarážka špecifikácie výrobku: minimálna celková kyslosť: 6 percent

sa nahrádza takto:

minimálna celková kyslosť: 6 % v prípade vyzretého výrobku a 5,5 % v prípade výrobku, ktorý dozrieval

Vzhľadom na súčasný limit je cieľom tejto zmeny dosiahnuť, aby sa vo výrobnom systéme zohľadnilo možné fyziologické zníženie úrovne kyslosti v priebehu trojročného obdobia zrenia.

Keďže sa teraz zaviedla táto zmena odkazujúca na minimálnu kyslosť v percentuálnom vyjadrení a na hustotu, ocot „Aceto Balsamico di Modena“ sa zatriedi do dvoch kategórií:

— Aceto Balsamico di Modena: vyzrieval v drevených nádobách počas obdobia 60 dní až 3 rokov, celková kyslosť je minimálne 6 %, hustota pri 20 °C je minimálne 1,06,

— Aceto Balsamico di Modena „invecchiato“ [dozretý]: dozrieval v drevených nádobách počas obdobia viac ako 3 roky, celková kyslosť je minimálne 5,5 %, hustota pri 20 °C je minimálne 1,15.

Táto zmena sa týka aj bodu 4.2 zhrnutia a bodu 3.2 jednotného dokumentu.

— Do článku 2 špecifikácie výrobku sa doplnil tento tretí odsek: V prípade zistenia odchýlok od parametrov uvedených v tomto článku sa povoľuje postup, prostredníctvom ktorého sa dotknutý výrobok môže upraviť pridaním určitého množstva surovín (vínny ocot a varený alebo koncentrovaný hroznový mušt) až do maximálnej hodnoty 3 % hmotnosti. Keď sa tento postup úpravy vyžaduje, vykonáva sa na konci obdobia vyzrievania alebo zrenia a v každom prípade pred certifikáciou výrobku.

Účelom tejto zmeny je regulovať postup na úpravu výrobku, keď sa zistia odchýlky od analytických limitov stanovených v špecifikácii výrobku, zavedením maximálneho limitu, ktorý sa pri úprave nesmie prekročiť.

Táto zmena sa týka aj bodu 4.2 zhrnutia a bodu 3.2 jednotného dokumentu.

5.2. Dôkaz o pôvode

— Článok 4 prvý odsek špecifikácie výrobku:

táto veta:

Tento proces, v rámci ktorého kontrolný orgán uchováva evidenciu o katastrálnych parcelách, na ktorých sa pestuje vinič, a o pestovateľoch viniča, výrobcoch muštu, spracovateľoch a plniarní fliaš, spolu s včasným oznámením vyrobených množstiev a zabalených a označených množstiev kontrolnému orgánu, je zárukou vysledovateľnosti výrobku.

sa mení takto:

Tento proces, v rámci ktorého kontrolný orgán uchováva evidenciu o katastrálnych parcelách, na ktorých sa pestuje sedem odrôd viniča uvedených v článku 5, a o pestovateľoch viniča, výrobcoch muštu a vínneho octu, spracovateľoch a plniarňach fliaš, spolu s včasným oznámením vyrobených množstiev a zabalených a označených množstiev kontrolnému orgánu je zárukou vysledovateľnosti výrobku.

Vloženie odkazu na „sedem odrôd viniča uvedených v článku 5“ neprináša žiadne podstatné zmeny; slúži výlučne na zaistenie jednoznačnosti textu. Touto zmenou sa má takisto doplniť súčasné znenie zahrnutím výrobcov vínneho octu do kategórií strán, ktoré podliehajú kontrole. Zavedenie oddielu pre výrobcov vínneho octu do zoznamu strán podliehajúcich kontrole predstavuje nevyhnutný krok na zabezpečenie maximálnej transparentnosti celého výrobného reťazca, keďže sa uvedú všetci dodávatelia surovín použitých na výrobu octu „Aceto Balsamico di Modena“ a tieto suroviny sa otestujú prostredníctvom izotopových analýz, aby sa overil ich súlad s limitmi stanovenými v špecifikácii výrobku.

Táto zmena sa týka aj prvého odseku bodu 4.4 zhrnutia.

5.3. Spôsob výroby

— Článok 5 prvý odsek špecifikácie výrobku: Výrobok „Aceto Balsamico di Modena“ sa vyrába pomocou špecifických, tradičných techník z hroznového muštu získaného z hrozna týchto odrôd: Lambrusco, Sangiovese, Trebbiano, Albana, Ancellotta, Fortana a Montuni, ktorý bol čiastočne fermentovaný a/alebo varený a/alebo koncentrovaný, pridaním najmenej desať rokov starého octu, čo dodalo výrobku typické organoleptické vlastnosti, a pridaním octu získaného výlučne octovatením vína v pomere najmenej 10 %.

sa nahrádza takto:

Výrobok „Aceto Balsamico di Modena“ sa vyrába pomocou špecifických, tradičných techník z hroznového muštu získaného z hrozna týchto odrôd: Lambrusco, Sangiovese, Trebbiano, Albana, Ancellotta, Fortana a Montuni, ktorý bol čiastočne fermentovaný a/alebo varený a/alebo koncentrovaný, pridaním najmenej desať rokov starého octu, čo dodalo výrobku typické organoleptické vlastnosti, a pridaním octu získaného výlučne octovatením vína v pomere najmenej 10 % v súlade s týmito izotopovými pomermi: — pomer 13C/12C v kyseline octovej (vyjadrený ako δ13C): od –29,3 ‰ do –24,3 ‰, — pomer 18O/16O vo vode (vyjadrený ako δ18O) v prípade vínneho octu s kyslosťou viac ako 9 %: najmenej –2 ‰, — pomer 18O/16O vo vode (vyjadrený ako δ 18 O) v prípade vínneho octu s kyslosťou od 9 % do 6 %: najmenej –5 ‰, — pomer deutéria k vodíku v mieste metylu (CH3) v extrakte kyseliny octovej: od 98,8 do 106 ppm.

Hlavnou zložkou výrobku „Aceto Balsamico di Modena“ je vínny ocot. Aby sa takto mohol vymedziť a použiť ako surovina na výrobu tohto CHZO, musí byť vínny ocot vyrobený v súlade s vymedzením EÚ stanoveným v nariadení (EÚ) č. 1308/2013. Izotopové analýzy sú dôležitým nástrojom na overenie legálnosti výrobku, a to tak na účely systému certifikácie výrobku, ako aj na internú kontrolu kvality vykonávanú spoločnosťami a na monitorovanie možného falšovania vínneho octu. V tejto súvislosti sa na trhu EÚ vyskytuje čoraz väčší problém v oblasti obchodu s vínnym octom vyrobeným z iných surovín, ako je hrozno a víno, ktorý je preto v rozpore s európskymi právnymi predpismi. Vzhľadom na toto zvyšujúce sa riziko je preto naliehavo potrebné zaviesť účinnejšie systémy odhaľovania falšovania, ako sú tie, ktoré sa používali doposiaľ. Izotopová analýza je metóda, ktorá sa v súčasnosti využíva na odhaľovanie akýchkoľvek možných prípadov falšovania vínneho octu, a je zároveň aj metódou, ktorú oficiálne uznáva organizácia Organizzazione Internazionale della Vigna e del Vino (OIV) pre vínny ocot. Aby bolo možné uplatňovať takéto analýzy na vínne octy používané na výrobu octu „Aceto Balsamico di Modena“, je nevyhnutné pridať do špecifikácie výrobku všeobecné izotopové parametre. Z tohto dôvodu sa pridáva sústava s jasne a výslovne uvedenými limitmi a v prípade ich prekročenia sa výrobok bude považovať za sfalšovaný. Tieto pomery a ich limity sú výsledkom rozsiahleho výskumu, ktorý je uverejnený v oficiálnych vedeckých publikáciách (Food Control 29 (2013) 107 – 111- F. Camin et al.; Australian Journal of Grape and Wine Research 19 (2013) 324 – 330 N. Dordevic et al.; Journal of Agriculture and Food Chemistry 62 (2014) 8197 – 8203 M. Perini et al.). Táto zmena preto umožní zaviesť systém kontrol a varovaní, ktoré sa aktivujú vždy, keď vznikne podozrenie, že mohlo dôjsť k sfalšovaniu vínneho octu určeného na výrobu octu „Aceto Balsamico di Modena“.

Táto zmena sa týka aj bodu 4.5 zhrnutia a bodu 3.3 jednotného dokumentu.

— Článok 5 druhý odsek špecifikácie výrobku Pokiaľ má mať výrobok „Aceto Balsamico di Modena“ vlastnosti uvedené v článku 2, varený a/alebo koncentrovaný hroznový mušt musí spĺňať tieto vlastnosti: — minimálna celková kyslosť: 8 g na kg, — minimálny čistý obsah sušiny: 55 g na kg,

sa nahrádza takto:

Pokiaľ má mať výrobok „Aceto Balsamico di Modena“ vlastnosti uvedené v článku 2, varený a/alebo koncentrovaný hroznový mušt musí spĺňať tieto vlastnosti: — minimálna celková kyslosť: 8 g na kg, — minimálny čistý obsah sušiny: 55 g na kg, — parametre izotopového pomeru: — pomer 13C/12C v alkohole vyrobenom fermentáciou cukrov (vyjadrený ako δ13C): od –29,3 ‰ do –24,3 ‰, — pomer deutéria k vodíku v mieste metylu (CH3) v alkohole vyrobenom fermentáciou cukrov: od 98,8 do 106 ppm.

Ďalšou kľúčovou zložkou výrobku „Aceto Balsamico di Modena“ je varený alebo koncentrovaný hroznový mušt. Aby sa takto mohol vymedziť a použiť ako surovina na výrobu tohto CHZO, musí byť vyrobený v súlade s vymedzením EÚ stanoveným v nariadení (EÚ) č. 1308/2013. Izotopové analýzy sú dôležitým nástrojom na overenie legálnosti výrobku, a to tak na účely systému certifikácie výrobku, ako aj na internú kontrolu kvality vykonávanú spoločnosťami a na monitorovanie možného falšovania hroznového muštu. V posledných rokoch sa na trhu zvyšuje riziko výskytu falšovaného hroznového muštu, pri výrobe ktorého boli porušené právne predpisy EÚ aj vnútroštátne právne predpisy. Vzhľadom na toto zvyšujúce sa riziko je preto naliehavo potrebné zaviesť účinnejšie systémy odhaľovania falšovania, ako sú tie, ktoré sa používali doposiaľ. Izotopová analýza je metóda, ktorá sa používa aj na kontrolu pravosti hroznového muštu; je preto potrebná sústava, ktorá by ukazovala všeobecné pomery a limity a tým umožňovala otestovať mušt používaný na výrobu octu „Aceto Balsamico di Modena“. Tieto pomery a ich limity sú výsledkom rozsiahleho výskumu, ktorý je uverejnený v oficiálnych vedeckých publikáciách (Food Control 29 (2013) 107 – 111- F. Camin et al.; Australian Journal of Grape and Wine Research 19 (2013) 324 – 330 N. Dordevic et al.; Journal of Agriculture and Food Chemistry 62 (2014) 8197 – 8203 M. Perini et al.). Táto zmena preto umožní zaviesť systém kontrol a varovaní, ktoré sa aktivujú vždy, keď vznikne podozrenie, že mohlo dôjsť k sfalšovaniu hroznového muštu určeného na výrobu octu „Aceto Balsamico di Modena“.

Táto zmena sa týka aj bodu 4.5 zhrnutia a bodu 3.3 jednotného dokumentu.

— Článok 5 tretí odsek špecifikácie výrobku:

Veta:

Proces koncentrácie pokračuje, až kým počiatočné množstvo muštu nedosiahne hustotu aspoň 1,240 pri teplote 20 °C.

sa nahrádza takto:

Proces koncentrácie a/alebo varenia pokračuje, až kým počiatočné množstvo muštu nedosiahne hustotu aspoň 1,240 pri teplote 20 °C.

Účelom tohto doplnenia je špecifikovať, že požiadavka minimálnej hustoty muštu sa vzťahuje na varený aj na koncentrovaný mušt, a preto sa ním nezavádza žiadna podstatná zmena, ale len objasňuje text.

Táto zmena sa týka aj bodu 4.5 zhrnutia.

— Článok 5 siedmy odsek špecifikácie výrobku:

Veta:

Kvasenie a čistenie prebieha vo všetkých prípadoch v nádobách z vysokokvalitného dreva, napr. dubového, najmä dreva z duba zimného, gaštanového, morušovníkového a borievkového, minimálne 60 dní odo dňa, keď sa suroviny zmiešali a pripravili na spracovanie.

a bod 4.5 zhrnutia:

Kvasenie a čistenie prebieha vo všetkých prípadoch v nádobách z vysokokvalitného dreva, napr. dubového, gaštanového, dreva z duba zimného, morušovníkového a borievkového, minimálne 60 dní odo dňa, keď sa suroviny zmiešali a pripravili na spracovanie.

sa preto menia takto:

Octovatenie a zrenie prebieha vo všetkých prípadoch v sudoch, súdkoch alebo iných nádobách z vysokokvalitného dreva, napr. dubového, najmä dreva z duba zimného, gaštanového, morušovníkového alebo borievkového, minimálne 60 dní odo dňa, keď sa suroviny zmiešali a pripravili na spracovanie a výrobok sa nalial do uvedených drevených nádob.

Účelom tejto zmeny znenia je opraviť textový nesúlad medzi špecifikáciou výrobku a zhrnutím, pokiaľ ide o nádoby a druhy dreva, ktoré možno použiť na fázy vyzrievania a dozrievania.

Účelom tohto doplnenia „výrobok sa nalial do uvedených drevených nádob“ je jasnejšie opísať dotknutý výrobný krok.

Rovnaká zarážka bola v celom svojom znení pridaná do bodu 3.4 jednotného dokumentu, aby sa zosúladil s rovnakou zásadou, aká sa uvádza v špecifikácii výrobku a na karte údajov.

5.4. Označovanie

— Článok 8 tretí, štvrtý a piaty odsek špecifikácie výrobku:

Tieto dva odseky:

Na obaloch sa musí uviesť názov označenia „Aceto Balsamico di Modena“ spolu s poznámkou „Indicazione Geografica Protetta“ (chránené zemepisné označenie), vypísaný zreteľnými a čitateľnými písmenami, celými slovami alebo v skrátenej podobe v talianskom jazyku a/alebo jazyku krajiny určenia.

Povoľuje sa len uvedenie poznámky „invecchiato“ (dozretý) bez akéhokoľvek ďalšieho spresnenia, pokiaľ obdobie dozrievania výrobku v sudoch, súdkoch alebo iných drevených nádobách trvá minimálne tri roky.

sa menia takto:

Na obaloch sa musí uviesť názov označenia „Aceto Balsamico di Modena“ spolu s poznámkou „Indicazione Geografica Protetta“ (chránené zemepisné označenie), vypísaný zreteľnými a čitateľnými písmenami, celými slovami alebo v skrátenej podobe v talianskom jazyku a/alebo jazyku krajiny určenia. Na označení sa musí uviesť symbol EÚ spojený s označením CHZO.

Spolu s názvom sa môže uviesť aj slovo „invecchiato“ (dozretý), pokiaľ obdobie dozrievania výrobku v sudoch, súdkoch alebo iných drevených nádobách trvá najmenej tri roky. Slovo „invecchiato“ môže byť doplnené údajom o minimálnom období zrenia tri roky.

Veta „Na označení sa musí uviesť symbol EÚ spojený s označením CHZO.“ bola pridaná na objasnenie ustanovení článku 12 ods. 3 nariadenia (EÚ) č. 1151/2012 v jednotnom dokumente.

Navyše, aby aj nezasvätený spotrebiteľ chápal vlastnosti octu „Aceto Balsamico di Modena ‚invecchiato‘“, môže sa na označení špecifikovať minimálne obdobie zrenia tri roky, ako sa stanovuje v špecifikácii výrobku.

Táto zmena sa týka aj bodu 4.8 zhrnutia a bodu 3.6 jednotného dokumentu.

5.5. Iné

Balenie

— Článok 8 druhý odsek špecifikácie výrobku:

Veta:

Nádoby, v ktorých sa ocot „Aceto Balsamico di Modena“ uvádza na trh na účely priamej spotreby, musia byť zo skla, z dreva, keramiky alebo terakoty a musia mať objem: 0,250 l, 0,500 l, 0,750 l, 1 l, 2 l, 3 l alebo 5 l. Výrobok sa môže predávať aj v jednorazových nádobách z plastu alebo kompozitných materiálov s objemom maximálne 25 ml, ktoré nesú rovnaké označenie ako etikety na fľašiach.

a bod 4.5 zhrnutia:

Nádoby, v ktorých sa ocot „Aceto Balsamico di Modena“ uvádza na trh na účely priamej spotreby, musia byť zo skla, z dreva, keramiky alebo terakoty a musia mať objem: 0,250 l, 0,500 l, 0,750 l, 1 l, 2 l, 3 l, 5 l alebo v jednorazových igelitových vrecúškach alebo vo vrecúškach zo zložených materiálov s maximálnym objemom 25 ml, na ktorých sa uvedie rovnaké označenie ako na etiketách fliaš.

sa zlúčili a ich znenie sa zmenilo takto:

Nádoby, v ktorých sa ocot „Aceto Balsamico di Modena“ uvádza na trh na účely priamej spotreby, musia byť zo skla, z dreva, keramiky alebo terakoty a musia mať objem: 0,100 l, 0,150 l, 0,200 l, 0,250 l, 0,500 l, 0,750 l, 1 l, 1,5 l, 2 l, 3 l alebo 5 l. Výrobok sa môže predávať aj v jednorazových nádobách zo skla, z plastu alebo kompozitných materiálov s objemom maximálne 25 ml, ktoré nesú rovnaké označenie ako etikety na fľašiach.

Účelom tejto zmeny znenia je opraviť textový nesúlad medzi špecifikáciou výrobku a zhrnutím, pokiaľ ide o jednorazové nádoby uvedené v zhrnutí ako „vrecúška“.

V posledných rokoch začal na talianskom trhu a predovšetkým na trhoch v iných krajinách rásť dopyt po pestrejšej ponuke výrobkov, najmä pokiaľ ide o kapacitu fliaš. Okrem toho v niektorých neeurópskych krajinách rôznosť používaných jednotiek merania núti výrobcov odmietať žiadosti veľkoobchodníkov a maloobchodníkov práve z toho dôvodu, že nie je možné vyrobiť nádoby s inými objemami, ako sú objemy v súčasnosti povolené v špecifikácii výrobku. Cieľom tejto zmeny je, aby sa súčasné pravidlá bez porušenia ich povahy stali dostatočne pružnými na to, aby uspokojovali dopyt na trhu.

Táto zmena sa vzťahuje na bod 3.5 jednotného dokumentu.

— Článok 8 tretí odsek špecifikácie výrobku:

Dopĺňa sa tento odsek:

Nádoby s objemom 0,100 l, 0,150 l, 0,200 l nemôžu mať guľovitý tvar ani guľovité telo a pomer ich celkovej výšky a dĺžky najdlhšej strany alebo priemeru, ak je nádoba valcovitá, musí byť viac ako 1,85.

V prípade nádob s objemom menej ako 0,250 litra sa považuje za vhodné stanoviť niektoré všeobecné zásady upravujúce tvar nádob, čím sa zabezpečí minimálna norma jednotnosti fliaš, v ktorých sa bude výrobok predávať.

Táto zmena sa vzťahuje na bod 3.5 jednotného dokumentu.

JEDNOTNÝ DOKUMENT

„ACETO BALSAMICO DI MODENA“

EÚ č.: PGI-IT-0430-AM01 – 23. 11. 2018

CHOP ( ) CHZO (X)

1. Názov [CHOP alebo CHZO]

„Aceto Balsamico di Modena“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.8. Iné výrobky prílohy I k zmluve (koreniny atď.)

3.2. Opis výrobku, na ktorý sa vzťahuje názov uvedený v bode 1

„Aceto Balsamico di Modena“ je ocot, ktorý sa vyrába v súlade s týmito ustanoveniami a ktorý má ďalej uvedené vlastnosti.

Fyzikálno-chemické vlastnosti:

— hustota pri 20 °C: minimálne 1,06 v prípade vyzretého výrobku, minimálne 1,15 v prípade výrobku, ktorý „dozrieval“,

— skutočný obsah alkoholu je najviac 1,5 % objemu,

— minimálna celková kyslosť: 6 % v prípade vyzretého výrobku a 5,5 % v prípade výrobku, ktorý dozrieval,

— celkový obsah oxidu siričitého: najviac 100 mg/l,

— popol: minimálny obsah je 2,5 promile,

— minimálny obsah sušiny: 30 g na liter,

— redukujúce cukry: najmenej 110 g/l.

Organoleptické vlastnosti:

— čírosť: výrobok je číry a jasný,

— farba: tmavohnedá,

— vôňa: charakteristická, dlhotrvajúca, intenzívna a jemná, príjemne kyslá, s prípadnými drevitými znakmi,

— chuť: sladko-kyslá, vyvážená, príjemná a charakteristická.

V prípade zistenia odchýlok od parametrov uvedených v tomto článku sa povoľuje postup, prostredníctvom ktorého sa dotknutý výrobok môže upraviť pridaním určitého množstva surovín (vínny ocot a varený alebo koncentrovaný hroznový mušt) až do maximálnej hodnoty 3 % hmotnosti. Keď sa tento postup úpravy vyžaduje, vykonáva sa na konci obdobia vyzrievania alebo zrenia a v každom prípade pred certifikáciou výrobku.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Výrobok „Aceto Balsamico di Modena“ sa vyrába pomocou špecifických, tradičných techník z hroznového muštu získaného z hrozna týchto odrôd: Lambrusco, Sangiovese, Trebbiano, Albana, Ancellotta, Fortana a Montuni, ktorý bol čiastočne fermentovaný a/alebo varený a/alebo koncentrovaný, pridaním najmenej desať rokov starého octu, čo dodalo výrobku typické organoleptické vlastnosti, a pridaním octu získaného výlučne octovatením vína v pomere najmenej 10 % v súlade s týmito izotopovými pomermi:

— pomer 13C/12C v kyseline octovej (vyjadrený ako δ13C): od –29,3 ‰ do – 24,3 ‰,

— pomer 18O/16O vo vode (vyjadrený ako δ18O) v prípade vínneho octu s kyslosťou viac ako 9 %: najmenej –2 ‰,

— pomer 18O/16O vo vode (vyjadrený ako δ18O) v prípade vínneho octu s kyslosťou od 9 % do 6 %: najmenej – 5 ‰,

— pomer deutéria k vodíku v mieste metylu (CH3) v extrakte kyseliny octovej: od 98,8 do 106 ppm.

Pokiaľ má mať výrobok „Aceto Balsamico di Modena“ vlastnosti uvedené v bode 3.2, varený a/alebo koncentrovaný hroznový mušt musí spĺňať tieto vlastnosti:

— minimálna celková kyslosť: 8 g na kg,

— minimálny obsah sušiny: 55 g na kg,

— parametre izotopového pomeru: — pomer 13C/12C v alkohole vyrobenom fermentáciou cukrov (vyjadrený ako δ13C): od –29,3 ‰ do –24,3 ‰, — pomer deutéria k vodíku v mieste metylu (CH3) v alkohole vyrobenom fermentáciou cukrov: od 98,8 do 106 ppm.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Kroky získavania surovín, ich spracovania, vyzrievania a prípadne dozrievania sa musia uskutočňovať v oblasti vymedzenej v bode 4.

Octovatenie a zrenie prebieha vo všetkých prípadoch v sudoch, súdkoch alebo iných nádobách z vysokokvalitného dreva, napr. dubového, najmä dreva z duba zimného, gaštanového, morušovníkového alebo borievkového, minimálne 60 dní odo dňa, keď sa suroviny zmiešali a pripravili na spracovanie a výrobok sa nalial do uvedených drevených nádob.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Nádoby, v ktorých sa ocot „Aceto Balsamico di Modena“ uvádza na trh na účely priamej spotreby, musia byť zo skla, z dreva, keramiky alebo terakoty a musia mať objem: 0,100 l, 0,150 l, 0,200 l, 0,250 l, 0,500 l, 0,750 l, 1 l, 1,5 l, 2 l, 3 l alebo 5 l. Výrobok sa môže predávať aj v jednorazových nádobách zo skla, z plastu alebo kompozitných materiálov s objemom maximálne 25 ml, ktoré nesú rovnaké označenie ako etikety na fľašiach.

Nádoby s objemom 0,100 l, 0,150 l, 0,200 l nemôžu mať guľovitý tvar ani guľovité telo a pomer ich celkovej výšky a dĺžky najdlhšej strany alebo priemeru, ak je nádoba valcovitá, musí byť viac ako 1,85.

3.6. Špecifické pravidlá označovania výrobku, na ktorý sa vzťahuje registrovaný názov

Na obaloch sa musí uviesť názov „Aceto Balsamico di Modena“ spolu s poznámkou „Indicazione Geografica Protetta“ (chránené zemepisné označenie), vypísaný celými slovami alebo v skrátenej podobe v talianskom jazyku a/alebo v jazyku krajiny určenia. Na označení sa musí uviesť symbol EÚ spojený s označením CHZO. Je zakázané pridať k názvu „Aceto Balsamico di Modena“ akékoľvek iné bližšie vymedzenie, a to ani v číselnej podobe, ktoré sa odlišuje od tých, ktoré sa výslovne uvádzajú v tejto špecifikácii, vrátane prídavných mien „extra“, „fine“, „scelto“, „selezionato“, „riserva“, „superiore“, „classico“ alebo podobných prídavných mien.

Spolu s názvom sa môže uviesť aj slovo „invecchiato“ (dozretý), pokiaľ obdobie dozrievania výrobku v sudoch, súdkoch alebo iných drevených nádobách trvá najmenej tri roky. Slovo „invecchiato“ môže byť doplnené údajom o minimálnom období zrenia tri roky.

4. Stručné vymedzenie zemepisnej oblasti

Výrobok „Aceto Balsamico di Modena“ sa musí vyrábať v správnom území provincií Modena a Reggio Emilia.

5. Súvislosť so zemepisnou oblasťou

Súvislosť medzi octom „Aceto Balsamico di Modena“ a zemepisnou oblasťou vychádza z dobrej povesti výrobku. „Aceto Balsamico di Modena“ sa na vnútroštátnom, ako aj na medzinárodnom trhu teší vynikajúcej povesti, o čom svedčí jeho časté využívanie v rôznych receptoch a zmienky o ňom na internete, v tlači a v médiách. Spotrebiteľ dokáže vďaka tejto povesti bezprostredne rozpoznať jedinečný charakter a autentickosť výrobku.

„Aceto Balsamico di Modena“ už dlhé obdobie reprezentuje kultúru a dejiny Modeny a povesť, ktorej sa teší na celom svete, je nespochybniteľná. Jeho existencia je úzko spojená s poznatkami, tradíciami a schopnosťami miestnych obyvateľov, ktorí vytvorili tento jedinečný a pre danú oblasť typický výrobok. „Aceto Balsamico di Modena“ sa stal súčasťou spoločenských a hospodárskych štruktúr tohto regiónu, zdrojom príjmov pre podnikateľov v rôznych odboroch a takisto neodmysliteľnou súčasťou kulinárskej tradície, o čom svedčí jeho časté využívanie v početných regionálnych receptoch. Miestni výrobcovia sa stretávajú na špecifických slávnostiach a podujatiach vychádzajúcich z dlhoročnej tradície, ktoré sa usporadúvajú už mnoho rokov, čím vzniká priestor na upevňovanie miestnych zvykov. „Aceto Balsamico di Modena“ je jedinečný a špecifický výrobok, ktorý sa stal všeobecne známy a získal si uznanie na celom svete. Spotrebitelia si spájajú jeho úžitkové vlastnosti s predstavou kvalitnej gastronómie v uvedených dvoch provinciách regiónu Emilia-Romagna.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Úplné znenie špecifikácie výrobku je dostupné na tomto webovom sídle:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

na hlavnej stránke Ministerstva pre poľnohospodársku, potravinársku a lesnícku politiku (www.politicheagricole.it) kliknutím na položku „Prodotti DOP e IGP“ v pravom hornom rohu obrazovky, potom na položku „Prodotti DOP IGP STG“ na ľavej strane obrazovky a nakoniec na položku „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.